PATVIRTINTA

Kauno miesto savivaldybės tarybos 2022 m. liepos 19 d.

sprendimu Nr. T-359

**KAUNO MIESTO SAVIVALDYBĖS APDOVANOJIMŲ TEIKIMO IR PREMIJŲ SKYRIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės apdovanojimų teikimo ir premijų skyrimo tvarkos aprašas (toliau – Aprašas) apibrėžia Kauno miesto savivaldybės (toliau – Savivaldybė) apdovanojimus ir premijas, nustato apdovanojimų suteikimo ir premijų skyrimo, apdovanojimo ženklų įteikimo, nešiojimo, netekimo tvarką, apdovanotųjų teises ir pareigas.

2. Savivaldybės apdovanojimai suteikiami ir premijos skiriamos nusipelniusiems Lietuvos Respublikos piliečiams, užsieniečiams, juridiniams asmenims pagerbti.

3. Pagrindinės Apraše vartojamos sąvokos:

3.1. **Apdovanojimų ženklai** – daiktinė Savivaldybės apdovanojimų išraiška: medaliai, statulėlės, suvenyrai, vardinės dovanos, padėkos raštai, diplomai ir kiti daiktiniai ženklai.

3.2. **Etalonas** – Savivaldybės mero patvirtintas apdovanojimo ženklo pavyzdys, pagal kurį daromi apdovanojimų ženklai.

3.3. **Juostelė** – iš kaspinėlio pagamintas sutartinis ženklas pasižymėjimo ženklo laipsniui žymėti.

3.4. **Kaspinėlis** – muaro kaspinėlis, prie kurio tvirtinamas medalis ar kitas pasižymėjimo ženklas.

3.5. **Laipsnis** – pasižymėjimo ženklo lygmuo.

3.6. **Miniatiūra** – medalio ar kito pasižymėjimo ženklo sumažintas variantas.

3.7. **Projektas** – oficialiai patvirtintas apdovanojimo ženklo grafinis ir spalvinis variantas, pagal kurį daromas etalonas.

3.8. **Teikimas apdovanoti** – Kauno miesto savivaldybės administracijos direktoriaus įsakymu patvirtintas nustatytos formos dokumentas, kuriuo siūloma teikti apdovanojimą ar skirti premiją.

4. Savivaldybės skiriami apdovanojimai:

4.1. Kauno miesto garbės piliečio medalis;

4.2. 1-ojo laipsnio Santakos garbės ženklas;

4.3. 2-ojo laipsnio Santakos garbės ženklas;

4.4. 3-iojo laipsnio Santakos garbės ženklas;

4.5. Kauno miesto burmistro Jono Vileišio pasidabruotas medalis;

4.6. Kauno miesto burmistro Jono Vileišio žalvarinis medalis;

4.7. Gerumo kristalas;

4.8. Apdovanojimas „Fortūna“;

4.9. „Tauro“ statulėlė;

4.10. „Laisvės kario“ statulėlė;

4.11. Savivaldybės mero padėkos raštas;

4.12. suvenyras su Kauno miesto simbolika;

4.13. vardinė dovana.

5. Savivaldybės skiriamos premijos:

5.1. Kauno miesto kultūros premija;

5.2. Maironio premija;

5.3. Kauno miesto mokslo premija;

5.4. Metų mokytojo premija;

5.5. Metų medicinos darbuotojo premija.

**II SKYRIUS**

**SAVIVALDYBĖS APDOVANOJIMAI IR PREMIJOS**

6. Kauno miesto garbės piliečio vardas suteikiamas asmenims už aktyvų Kauno miesto vardo garsinimą Lietuvoje ir užsienyje savo darbais ir veikla meno, mokslo, kultūros, sporto, visuomeninėje ar kitose srityse, taip pat už svarų indėlį kuriant Kauno miesto gyventojų kultūrinę, ekonominę, socialinę ir dvasinę gerovę.

7. Santakos garbės ženklu apdovanojami:

7.1. 1-ojo laipsnio  Lietuvos ir užsienio valstybių vadovai ir kiti asmenys už ypatingus nuopelnus Kaunui ir Lietuvos Respublikai.

7.2. 2-ojo laipsnio – Kaunui nusipelnę asmenys, pasižymėję ypač uoliu ir sąžiningu darbu ir visuomenine veikla.

7.3. 3-iojo laipsnio – asmenys už nuopelnus kultūros, mokslo ir švietimo, verslo ir gamybos, sveikatos ir socialinės apsaugos, sporto, ūkio ir kitose srityse.

8. Kauno miesto burmistro Jono Vileišio medaliu apdovanojami asmenys už nuopelnus įtvirtinant Kauno miesto savivaldą, įgyvendinant pilietines iniciatyvas ir kuriant miesto įvaizdį.

9. Gerumo kristalu apdovanojami asmenys už reikšmingus neatlygintinus darbus Kauno bendruomenės labui.

10.Apdovanojimas „Fortūna“ skiriamas:

10.1. „Fortūnos“ apdovanojimas (statulėlė ir premija) – teatralams už geriausius, reikšmingiausius praėjusių metų profesionalaus teatro kūrėjų darbus Kaune;

10.2. Padėkos „Fortūna“ (statulėlė ir premija) – Kauno teatralui už ilgametį indėlį į scenos meną;

10.3. „Fortūnos“ diplomas – už ryškesnius praėjusių metų teatro kūrėjų darbus Kaune.

11. Kiekvienais metais skiriami ne daugiau kaip penki „Fortūnos“ diplomai ir ne daugiau kaip septyni „Fortūnos“ apdovanojimai, iš kurių vienas – padėkos „Fortūna“. Skiriant „Fortūnos“ apdovanojimą, įteikiama „Fortūnos“ statulėlė ir premija. Premijos mokamos iš Savivaldybės biudžeto asignavimų. Vienos premijos dydis – 1000 eurų.

12. „Laisvės kario“ statulėle apdovanojami fiziniai asmenys už nuopelnus kultūros, mokslo ir švietimo, sveikatos, socialinės apsaugos ir sporto srityse.

13. „Tauro“ statulėle apdovanojami fiziniai ir juridiniai asmenys už nuopelnusįgyvendinant pilietines iniciatyvas, kuriant teigiamą miesto įvaizdį bei pasiekimus profesinėje srityje.

14. Savivaldybės mero padėkos raštu apdovanojami fiziniai ir juridiniai asmenys už nuopelnus Kauno miestui ir Kauno miesto vardo garsinimą, už nuopelnus profesinėje ir visuomeninėje veikloje, taip pat asmens jubiliejaus proga.

15. Suvenyras su Kauno miesto simbolika teikiamas bendradarbiavimo partneriams, fiziniams ir juridiniams asmenims sukakčių, susitikimų, profesinių švenčių ir kitomis progomis.

16. Vardinė dovana įteikiama fiziniams ir juridiniams asmenims jubiliejų (sukakčių) ar profesinių švenčių progomis.

17. Kauno miesto kultūros premija skiriama kultūros ir meno kūrėjams už šiuos nuopelnus Kaunui:

17.1. už praėjusių metų sėkmingą bei profesionalų įvertintą kūrybinę ir meninę veiklą (aukščiausius laimėjimus respublikiniuose ar tarptautiniuose konkursuose; ar (ir) novatorišką kultūrinę idėją ir jos įgyvendinimą Kauno mieste; ar (ir) aktyvų dalyvavimą profesionaliame kultūros lauke. Viena iš kultūros premijų pagal šį kriterijų skiriama įsimintiniausiam Kauno menininkui, kurio rinkimus organizuoja Kauno miesto savivaldybės biudžetinė įstaiga Kauno menininkų namai);

17.2. ilgametę, aktyvią ir reikšmingą kultūrinę veiklą Kauno mieste;

17.3. įsimintiniausią praėjusių metų kultūros iniciatyvą, įvertintą profesionalių meno vertintojų ir sulaukusią visuomenės pripažinimo (gali būti skiriama kultūros organizacijai, bendruomenei ar kitai iniciatyvinei grupei. Įsimintiniausios kultūros iniciatyvos rinkimus organizuoja Kauno miesto savivaldybės biudžetinė įstaiga Kauno menininkų namai);

17.4. geriausią menininko arba menininkų kolektyvo debiutą per praėjusius metus;

17.5. jauniesiems menininkams arba jaunųjų menininkų kolektyvams už pastarųjų dvejų metų kūrybą, gerai įvertintą profesionalių meno vertintojų (jaunieji menininkai – asmenys nuo 14 iki 29 metų).

18. Kiekvienais metais skiriamos ne daugiau kaip penkiosKauno miesto kultūros premijos. Premijos mokamos iš Savivaldybės biudžeto asignavimų. Vienos premijos dydis – 3000 eurų.

19. Maironio premija skiriama už geriausią naują poezijos knygą, išleistą per praėjusius kalendorinius metus. Poetas, kuriam skiriama premija, tampa tarptautinio poezijos festivalio „Poezijos pavasaris“ laureatu. „Poezijos pavasario“ laureatu tampama ir premija tam pačiam asmeniui teikiama tik vieną kartą. Premijos dydis – 3000 Eurų.

20. Kauno miesto mokslo premija skiriama mokslininkams už šiuos nuopelnus:

20.1. ilgametę aktyvią ir reikšmingą mokslinę veiklą;

20.2. aukščiausius mokslo pasiekimus respublikiniu ar tarptautiniu mastu;

20.3. novatorišką mokslinę idėją ir jos įgyvendinimą Kauno mieste.

21. Kiekvienais metais skiriamos ne daugiau kaip dvi Kauno miesto mokslo premijos: viena premija – už nuopelnus humanitarinių ar socialinių mokslų srityje, kita premija – už nuopelnus fizinių, biomedicinos, žemės ūkio ar technologijos mokslų srityje. Premija mokama iš Savivaldybės biudžeto asignavimų. Vienos premijos dydis – 5000 eurų.

22. Metų mokytojo premija skiriama mokytojams už šiuos nuopelnus:

22.1. konceptualūs darbai švietimo srityje, formuojant ir įgyvendinant miesto švietimo politiką, pedagoginė veikla ir patirties sklaida (vadovėliai, mokymo priemonės, kvalifikacijos renginiai, autentiškos patirties sklaida, miesto mokytojų metodinės veiklos organizavimas, dalyvavimas miesto, šalies ir tarptautiniuose projektuose ir kt.);

22.2. nuolatinis ir aktyvus mokytojo ir mokinio dalyvavimas įvairiuose projektuose, parodose, konkursuose, festivaliuose, varžybose, olimpiadose ir kituose renginiuose, mokinių laimėjimai (valstybinių egzaminų, parodų, konkursų, varžybų rezultatai) ir jų augimas;

22.3. aktyvus ir kūrybiškas darbas švietimo įstaigoje, mieste ir šalyje, diegiant dalykines ir metodines naujoves, aktyvus dalyvavimas visuomeninėje veikloje, atstovavimas miestui šalyje ir užsienyje.

23. Kiekvienais metais skiriamos ne daugiau kaip penkios Metų mokytojo premijos. Premija mokama iš Savivaldybės biudžeto asignavimų. Vienos premijos dydis – 3000eurų.

24. Metų medicinos darbuotojo premija skiriama medicinos darbuotojams už šiuos nuopelnus:

24.1. darbai sveikatos apsaugos srityje, prisidedantys prie Kauno miesto sveikatos politikos formavimo ir įgyvendinimo;

24.2. praktinė ar teorinė (mokslinė) medicininė veikla, patirties sklaida (straipsnių, metodinių priemonių, seminarų, paskaitų organizavimas ir rengimas, dalyvavimas Kauno miesto, šalies, tarptautiniuose projektuose, įvairiapusis dalijimasis žiniomis ir patirtimi su kolegomis ir kt.);

24.3. nuolatinis ir aktyvus dalyvavimas, įgyvendinant įvairias programas ir projektus, socialines iniciatyvas sveikatos priežiūros srityje;

24.4. aktyvus, inovatyvus, atsakingas darbas sveikatos priežiūros įstaigoje, dalyvavimas visuomeninėje veikloje, atstovavimas Kauno miestui šalyje ir užsienyje, diegiant ligų diagnostikos, jų gydymo, profilaktikos, reabilitacijos ir kt. naujoves.

25. Kiekvienais metais skiriamos ne daugiau kaip penkios Metų medicinos darbuotojo premijos. Premija mokama iš Savivaldybės biudžeto asignavimų. Vienos premijos dydis – 3000eurų.

26. Savivaldybės apdovanojimai suteikiami ir premijos skiriamos:

26.1. Kauno miesto savivaldybės tarybos sprendimu – Kauno miesto garbės piliečio vardas, Kauno miesto kultūros premija, Maironio premija, Kauno miesto mokslo premija, Metų mokytojo premija, Metų medicinos darbuotojo premija.

26.2. Kauno miesto savivaldybės mero potvarkiu – Santakos garbės ženklas, Kauno miesto burmistro Jono Vileišio medalis, Gerumo kristalas,„Fortūnos“ apdovanojimas,„Tauro“ statulėlė, „Laisvės kario“ statulėlė, Kauno miesto savivaldybės mero padėkos raštas.

27. Antrą kartą tas pats (to paties laipsnio) apdovanojimas ar ta pati premija nesuteikiamas (neįteikiama).

**III SKYRIUS**

**APDOVANOJIMŲ IR PREMIJŲ ĮTEIKIMAS**

28. Kauno miestui nusipelnę asmenys apdovanojami Vasario 16-osios – Lietuvos valstybės atkūrimo dienos, Kovo 11-osios – Lietuvos nepriklausomybės atkūrimo dienos, Liepos 6-osios – Valstybės (Lietuvos karaliaus Mindaugo karūnavimo) dienos, Kauno miesto dienos proga. Kauno miesto kultūros premijos įteikiamos Kultūros dienos proga. Maironio premija įteikiama tarptautinio poezijos festivalio „Poezijos pavasaris“ metu laureato vainikavimo iškilmėse Kaune paskutinįjį gegužės penktadienį. Apdovanojimai „Fortūna“ įteikiami Tarptautinės teatro dienos proga. Kauno miesto mokslo premijos įteikiamos Mokslo ir žinių dienos proga. Metų mokytojo premijos įteikiamos Tarptautinės mokytojų dienos proga. Metų medicinos darbuotojo premijos įteikiamos Medicinos darbuotojų dienos proga. Apdovanojimai ir premijos gali būti įteikiami ir kitu laiku.

29. Savivaldybės apdovanojimų, Maironio premijos ir Kauno miesto kultūros premijų įteikimą organizuoja Savivaldybės administracijos padalinys, atsakingas už kultūrą. Kauno miesto mokslo premijos ir Metų mokytojo premijos įteikimą organizuoja Savivaldybės administracijos padalinys, atsakingas už švietimą ir ugdymą. Metų medicinos darbuotojo premijos įteikimą organizuoja Savivaldybės administracijos padalinys, atsakingas už sveikatinimo veiklą.

30. Jeigu apdovanotasis miršta, nespėjus įteikti jam apdovanojimo ar premijos, apdovanojimo ženklas ir apdovanojimo dokumentai ar premija įteikiami jo šeimos nariams ar artimiems giminaičiams.

**IV SKYRIUS**

**TEIKIMO APDOVANOTI (SKIRTI PREMIJĄ) TVARKA**

31. Teisę siūlyti kandidatus Savivaldybės apdovanojimui gauti turi:

31.1. Savivaldybės meras;

31.2. Savivaldybės tarybos nariai;

31.3. Savivaldybės tarybos komitetai;

31.4. Savivaldybės sudarytos tarybos;

31.5. Savivaldybės administracijos struktūriniai padaliniai;

31.6. visuomeninės organizacijos, įstaigos;

31.7. iniciatyvinės piliečių grupės;

31.8. kiti fiziniai ir juridiniai asmenys.

32. Teisę siūlyti kandidatus Kauno miesto kultūros premijai gauti turi kultūros ir meno srityje Kaune veikiantys juridiniai ar fiziniai asmenys (profesionalūs menininkai arba meno vertintojai, kūrybinės sąjungos, kultūros įstaigos, asociacijos ir kt.). Savo kandidatūras taip pat gali siūlyti kultūros ir meno kūrėjai, jeigu jie turi meno kūrėjo statusą.

Kultūros premija įsimintiniausiam Kauno menininkui ir kultūros premija už įsimintiniausią praėjusių metų kultūros iniciatyvą skiriama Kauno miesto savivaldybės biudžetinės įstaigos Kauno menininkų namų teikimu.

33. Teisę siūlyti kandidatus Maironio premijai gauti turi kūrybinės sąjungos, menininkų asociacijos, leidyklos, patys autoriai, turintys meno kūrėjo statusą.

34. Teisę siūlyti kandidatus apdovanojimui „Fortūna“ gauti turi profesionaliojo scenos meno įstaigos, asociacijos, organizacijos, kūrybinės sąjungos, profesionaliojo scenos meno vertintojai.

35. Teisę siūlyti kandidatus Kauno miesto mokslo premijai gauti turi Lietuvos mokslų akademija, Kaune veikiančios mokslo ir studijų institucijos, mokslo sąjungos, asociacijos. Savo kandidatūras taip pat gali siūlyti patys mokslininkai.

36. Teisę siūlyti kandidatus Metų mokytojo premijai gauti turi Kauno miesto švietimo įstaigų vadovai, Kauno miesto savivaldybės administracijos švietimo padalinys, švietimo įstaigų tarybos, mokinių tarybos, tėvų komitetai, mokinių tėvai.

37. Teisę siūlyti kandidatus Metų medicinos darbuotojo premijai gauti turi Kauno miesto sveikatos priežiūros įstaigų vadovai, Kauno miesto savivaldybės administracijos sveikatinimo veiklos padalinys, medikų organizacijos ir profesinės sąjungos, medicinos darbuotojų visuomeninės organizacijos.

38. Teikimai apdovanoti teikiami ištisus metus, teikimai skirti premiją teikiami iki einamųjų metų lapkričio 30 dienos.

39. Už asmenų, kuriuos siūloma apdovanoti (kuriems siūloma skirti premiją), duomenų tikrumą atsako teikimus apdovanoti (skirti premiją) pateikę asmenys.

40. Teikimus suteikti Kauno miesto garbės piliečio vardą, apdovanoti Santakos garbės ženklu ir Gerumo kristalu svarsto Savivaldybės apdovanojimų taryba (toliau – Apdovanojimų taryba), teikimus apdovanoti Kauno miesto burmistro Jono Vileišio medaliu, „Laisvės kario“ statulėle, „Tauro“ statulėle svarsto Apdovanojimų taryba arba Savivaldybės meras, teikimus skirti Kauno miesto kultūros premiją svarsto Savivaldybės mero potvarkiu sudaryta Kauno miesto kultūros premijos skyrimo komisija, teikimus skirti Maironio premiją svarsto Savivaldybės mero potvarkiu sudaryta Maironio premijos skyrimo komisija,teikimus skirti apdovanojimą „Fortūna“ svarsto Savivaldybės mero potvarkiu sudaryta apdovanojimo „Fortūna“ skyrimo komisija,teikimus skirti Kauno miesto mokslo premiją svarsto Lietuvos mokslų akademija, teikimus skirti Metų mokytojo premiją svarsto Savivaldybės mero potvarkiu sudaryta Metų mokytojo premijos skyrimo darbo grupė, teikimus skirti Metų medicinos darbuotojo premiją svarsto Savivaldybės mero potvarkiu sudaryta Metų medicinos darbuotojo premijos skyrimo komisija.

41. Sprendimus dėl apdovanojimo Savivaldybės mero padėkos raštu, suvenyru su Kauno miesto simbolika ar vardine dovana priima Apdovanojimų taryba arba Savivaldybės meras.

42. Savivaldybės tarybos sprendimų projektus ir Savivaldybės mero potvarkius dėl apdovanojimų, kuriuos apsvarstė Apdovanojimų taryba, teikimo parengia Savivaldybės tarybos ir mero sekretoriatas.

43. Savivaldybės tarybos sprendimų projektus dėl Kauno miesto mokslo premijos skyrimo, atsižvelgdamas į Lietuvos mokslų akademijos teikimą, taip pat dėl Metų mokytojo premijos skyrimo, atsižvelgdamas į Metų mokytojo premijos skyrimo darbo grupės teikimą, parengia Savivaldybės administracijos padalinys, atsakingas už švietimą ir ugdymą. Savivaldybės tarybos sprendimų projektus dėl Kauno miesto kultūros premijos skyrimo, atsižvelgdamas į Kauno miesto kultūros premijos skyrimo komisijos teikimą, dėl Maironio premijos skyrimo, atsižvelgdamas į Maironio premijos skyrimo komisijos teikimą, Savivaldybės mero potvarkius dėl apdovanojimo „Fortūna“, atsižvelgdamas į apdovanojimo „Fortūna“ skyrimo komisijos teikimą, parengia Savivaldybės administracijos padalinys, atsakingas už kultūrą. Savivaldybės tarybos sprendimų projektus dėl Metų medicinos darbuotojo premijos skyrimo, atsižvelgdamas į Metų medicinos darbuotojo premijos skyrimo komisijos teikimą, parengia Savivaldybės administracijos padalinys, atsakingas už sveikatinimo veiklą.

**V SKYRIUS**

**APDOVANOJIMO ŽENKLAI IR DOKUMENTAI, JŲ DUBLIKATAI**

44. Apdovanotiesiems įteikiami apdovanojimo ženklai ir (arba) apdovanojimo dokumentai.

45. Apdovanojimo dokumentai yra šie:

45.1. Kauno miesto garbės piliečio:

45.1.1. Savivaldybės tarybos sprendimo dėl Kauno miesto garbės piliečio vardo suteikimo nuorašas;

45.1.2. Kauno miesto garbės piliečio medalio liudijimas, pasirašytas Savivaldybės mero ar jo įgalioto asmens ir patvirtintas Savivaldybės tarybos antspaudu;

45.2. Santakos garbės ženklo:

45.2.1. Savivaldybės mero potvarkio dėl Santakos garbės ženklo įteikimo nuorašas;

45.2.2. Santakos garbės ženklo liudijimas, pasirašytas Savivaldybės mero ar jo įgalioto asmens ir patvirtintas Savivaldybės mero antspaudu;

45.3. Kauno miesto burmistro Jono Vileišio medalio ~~–~~ Savivaldybės mero potvarkio dėl Kauno miesto burmistro Jono Vileišio medalio įteikimo nuorašas;

45.4. Gerumo kristalo ~~–~~ Savivaldybės mero potvarkio dėl Gerumo kristalo įteikimo nuorašas;

45.5. Apdovanojimo „Fortūna“:

45.5.1. Savivaldybės mero potvarkio dėl „Fortūnos“ apdovanojimo įteikimo nuorašas;

45.5.2. „Fortūnos“ diplomo – diplomas, pasirašytas Savivaldybės mero ar jo įgalioto asmens ir patvirtintas Savivaldybės mero antspaudu, ant kurio užrašoma Savivaldybės mero potvarkio dėl apdovanojimo „Fortūnos“ diplomu registracijos data ir numeris;

45.6. „Laisvės kario“ statulėlės – Savivaldybės mero potvarkio dėl „Laisvės kario“ statulėlės įteikimo nuorašas;

45.7. „Tauro“ statulėlės – Savivaldybės mero potvarkio dėl „Tauro“ statulėlės įteikimo nuorašas;

45.8. Savivaldybės mero padėkos rašto – Savivaldybės mero padėka, pasirašyta Savivaldybės mero ar jo įgalioto asmens, ant kurios užrašoma Savivaldybės mero potvarkio dėl apdovanojimo padėkos raštu registracijos data ir numeris.

46. Apdovanojimo ženklai (Garbės piliečio medalis, Santakos garbės ženklas) yra numeruojami. Apdovanojimo ženklo numeris graviruojamas (iškalamas) ant apdovanojimo ženklo ir įrašomas į apdovanotam asmeniui įteikiamą apdovanojimo liudijimą. Apdovanojimų liudijimai registruojami atitinkamuose registruose. Registraciją atlieka Savivaldybės administracijos padalinys, atsakingas už Garbės piliečio medalio, Santakos garbės ženklo įsigijimą.

47. Praradus apdovanojimo ženklą (Garbės piliečio medalį, Santakos garbės ženklą) ir (ar) jo liudijimą apdovanotojo prašymu gali būti išduodamas apdovanojimo ženklo (Garbės piliečio medalio, Santakos garbės ženklo) ir (ar) jo liudijimo dublikatas. Prašymai išduoti dublikatą pateikiami Apdovanojimų tarybai. Prašyme išduoti apdovanojimo ženklo ir (ar) jo liudijimo dublikatą turi būti nurodomos apdovanojimo ženklo ir (ar) jo liudijimo praradimo aplinkybės. Apdovanotajam apmokėjus apdovanojimo ženklo vertę, atitinkamai pažymėtą apdovanojimo ženklo ir (ar) jo liudijimo dublikatą išduoda Apdovanojimų taryba.

**VI SKYRIUS**

**APDOVANOTŲJŲ ATMINIMO PAGERBIMAS**

48. Kauno miesto garbės piliečio atminimui įamžinti po mirties gali būti atidengta atminimo lenta ant pastato, labiausiai susijusio su jo gyvenimu ar veikla Kaune, arba įrengtas kitas atminimo įamžinimo ženklas Kauno mieste. Atminimo lentai ar kitam įamžinimo ženklui pagaminti ir įrengti, laidojimo išlaidoms Savivaldybė skiria ne didesnę kaip 30 bazinių socialinių išmokų (BSI) dydžio sumą. Garbės piliečiai laidojami Kauno Petrašiūnų arba jo šeimos narių pasirinktose kapinėse.

**VII SKYRIUS**

**APDOVANOJIMO ATĖMIMAS IR NETEKIMAS**

49. Jeigu apdovanoto asmens veikla žemina apdovanotojo vardą, Savivaldybės meras ar Savivaldybės taryba gali išbraukti tokį asmenį iš apdovanotų asmenų sąrašo. Teisės aktas dėl tokio asmens apdovanojimo pripažįstamas netekusiu galios.

50. Jei apdovanotas asmuo atsisako jam skirto apdovanojimo, Savivaldybės meras ar Savivaldybės taryba (pagal tai, kas priėmė sprendimą) Apdovanojimų tarybos pirmininko teikimu išbraukia asmenį iš apdovanotų asmenų sąrašo (Apdovanojimų taryba nustato atsisakymo faktą). Teisės aktas dėl tokio asmens apdovanojimo pripažįstamas netekusiu galios.

51. Asmenys, išbraukti iš apdovanotų asmenų sąrašų, jiems įteiktus apdovanojimo ženklus ir apdovanojimo dokumentus privalo grąžinti Apdovanojimų tarybos pirmininkui.

**VIII SKYRIUS**

**APDOVANOJIMO ŽENKLŲ NEŠIOJIMO (SEGĖJIMO) TVARKA**

52. Apdovanojimų ženklai: Garbės piliečio medalis, Santakos garbės ženklas, nešiojami (segimi) vadovaujantis Lietuvos Respublikos valstybės apdovanojimų įstatymu.

53. Savivaldybės apdovanojimų ženklai nešiojami (segimi) tokia tvarka:

53.1. Kauno miesto garbės piliečio medalis;

53.2. 1-ojo laipsnio Santakos garbės ženklas;

53.3. 2-ojo laipsnio Santakos garbės ženklas;

53.4. 3-iojo laipsnio Santakos garbės ženklas.

54. Savivaldybės apdovanojimų ženklai: Garbės piliečio medalis, Santakos garbės ženklas, įteikiami kartu su jų pakaitais – miniatiūra ir juostele. Pakaitus galima segėti vietoj apdovanojimo ženklų. Miniatiūros segamos tik prie vakarinių drabužių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_